Veera Kauppi

Veera Kauppi (s. 19. heinäkuuta 1997 Tampere) on suomalainen salibandyn pelaaja. Hän edustaa ruotsalaisseura Team Thorengruppenia. Ruotsalainen salibandylehti Innebandymagazinet valitsi hänet maailman parhaaksi naissalibandypelaajaksi vuosina 2017, 2018, 2021, 2023 ja 2025 sekä ensimmäistä kertaa Kansainvälinen salibandyliitto IFF vuonna 2025. Kauppi on tehnyt eniten tehopisteitä Suomen naisten maajoukkueessa. Hän on pelannut myös jalkapalloa Naisten Liigassa Tampereen Ilveksen joukkueessa.

Salibandyssä Kauppi pelasi Naisten Salibandyliigan Kooveessa kaudesta 2011–2012 lähtien. Kaudella 2014–2015 hän sijoittui liigan pistepörssin kolmanneksi tehopistein 27+26. Kesällä 2018 hän siirtyi ruotsalaisseura IKSU:uun. Hän teki kaudella 2018–2019 Ruotsin liigan yhden kauden runkosarjan piste-ennätyksen 91 pisteellään, joka koostui 60 maalista ja 31 syötöstä 26 ottelussa. Vuonna 2020 IKSU vetäytyi talousvaikeuksien vuoksi liigasta ja Kauppi siirtyi myöskin Uumajassa pelaavaan Team Thorengruppeniin. Hän on voittanut Thorengruppenissa viisi peräkkäistä Ruotsin-mestaruutta vuosina 2021–2025. Kaudella 2024–2025 hän paransi yhden kauden runkosarjan piste-ennätyksen 97 pisteeseen 63 maalilla ja 34 syötöllä.

Kauppi on pelannut nuorisomaajoukkueissa ja saavuttanut alle 19-vuotiaiden MM-hopeaa vuosina 2014 ja 2016. Jälkimmäisellä kerralla hän sai välierässä polvikierukkavamman, joka esti hänen pelaamisensa loppuottelussa. Naisten maajoukkueessa hän on saavuttanut MM-hopeaa vuonna 2015 kotikaupunkinsa Tampereen MM-kilpailuissa sekä vuonna 2017 Bratislavassa, vuonna 2021 Uppsalassa ja vuonna 2023 Singaporessa. Vuoden 2019 MM-kilpailuissa Neuchâtelissa ja vuonna 2025 Ostravassa Kauppi saavutti pronssia. Hän sairastui kesken vuoden 2019 MM-kisojen flunssaan ja oli sivussa puolivälieräottelusta Slovakiaa ja välieräottelusta Ruotsia vastaan. Pronssiottelussa Tšekkiä vastaan hän teki Suomen voittomaalin jatkoajalla. Uppsalassa 2021 Kauppi valittiin MM-turnauksen arvokkaimmaksi pelaajaksi. Vuoden 2025 MM-kilpailuissa Kauppi voitti turnauksen pistepörssin ja hänet valittiin ainoana suomalaisena tähdistökentälliseen. Hän voitti kultaa World Gamesissa vuonna 2025 ja teki loppuottelussa Ruotsia vastaan yhden Suomen kolmesta maalista. Hän on pelannut vuoden 2025 loppuun mennessä 110 maaottelua, joissa hän on tehnyt 181 maalia ja antanut 123 maalisyöttöä. Hän nousi naisten maajoukkueen pistetilaston ykköseksi MM-kilpailuissa 2019.

Jalkapallossa Kauppi oli pelipaikaltaan hyökkääjä. Hän debytoi Ilveksen paidassa Naisten Liigassa toukokuussa 2015 PK-35 Vantaata vastaan. Avausmaalinsa hän teki saman vuoden elokuussa Merilappi Unitedia vastaan. Kauppi teki tuossa ottelussa hattutempun. Hän on voittanut liigassa yhden SM-hopean. Kauppi on edustanut myös Suomen nuorisomaajoukkueita.

Kauppi avioitui toukokuussa entisen joukkuetoverinsa, vuonna 2019 Ruotsin maajoukkueessa maailmanmestaruuden voittaneen Myra Aggestålin kanssa. Heinäkuussa 2025 hän valmistui filosofian maisteriksi viestintätieteistä Vaasan yliopistosta. Hänen gradunsa käsitteli joukkueurheilijoiden henkilöbrändäystä Instagramissa.

Kaupin kaksossisar Oona Kauppi pelaa salibandyä Team Thorengruppenissa ja Suomen maajoukkueessa sekä pelasi myös jalkapalloa Ilveksessä.

 Lähteet 

Luokka:Suomalaiset salibandyn pelaajat
Luokka:Suomalaiset jalkapalloilijat
Luokka:Vuonna 1997 syntyneet
Luokka:Elävät henkilöt